*Likumprojekts*

**Grozījumi Krimināllikumā**

Izdarīt Krimināllikumā (Latvijas Republikas Saeimas un Ministru Kabineta Ziņotājs, 1998, 15. nr.; 2000, 12., 13. nr.; 2001, 15. nr.; 2002, 11., 16., 22., 23. nr.; 2003, 10., 15. nr.; 2004, 2., 3., 4., 6., 11., 12., 13. nr.; 2005, 2., 11., 12., 13., 20., 21. nr.; 2006, 1., 7., 22. nr.; 2007, 3., 15. nr.; 2008, 3., 24. nr.; 2009, 13., 15., 21. nr.; Latvijas Vēstnesis, 2009, 193. nr.; 2010, 178., 199. nr.; 2011, 99., 117., 148., 199. nr.; 2012, 202. nr.; 2013, 61. nr.; 2014, 66., 70., 105., 204., 214. nr.; 2015, 11., 34., 227., 235. nr.; 2016, 31., 59., 81., 254. nr.; 2017, 124., 132. nr.; 2018, 90., 210. nr.) šādus grozījumus:

1. Izteikt likuma 229. pantu šādā redakcijā:

"**229. pants. Nelikumīgas darbības ar kultūras priekšmetiem**

(1) Par kultūras priekšmeta, tas ir, Latvijas Republikas vai citas valsts aizsardzībā esoša kultūras pieminekļa, muzeja krājuma priekšmeta vai bibliotēku īpaši aizsargājama krājuma dokumenta, nelikumīgu glabāšanu, pārvietošanu, pārsūtīšanu, atsavināšanu vai par to nelikumīgu izvešanu ārpus Latvijas Republikas vai ievešanu Latvijas Republikā, ja ar to radīts būtisks kaitējums, —

soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.

(2) Par kultūras priekšmeta iznīcināšanu, bojāšanu vai apgānīšanu, —

soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu."

2. Izteikt likuma 229.1 pantu šādā redakcijā:Parādīt iespējas

"**229.1 pants. Nelikumīgas darbības ar senlietām**

(1) Par Latvijas Republikas vai citas valsts aizsardzībā esošas senlietas, kura neatrodas muzeja krājumā, nelikumīgu iegūšanu, glabāšanu, pārvietošanu, pārsūtīšanu, atsavināšanu vai par tās nelikumīgu izvešanu ārpus Latvijas Republikas vai ievešanu Latvijas Republikā, —

soda ar brīvības atņemšanu uz laiku līdz vienam gadam vai ar īslaicīgu brīvības atņemšanu, vai ar piespiedu darbu, vai ar naudas sodu.

(2) Par Latvijas Republikas vai citas valsts aizsardzībā esošas senlietas, kura neatrodas muzeja krājumā, iznīcināšanu vai bojāšanu, —

soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu vai ar piespiedu darbu, vai ar naudas sodu."

3. Aizstāt 229.2 pantā vārdus "valstij piederošas senlietas" ar vārdiem "Latvijas Republikas vai citas valsts aizsardzībā esošas senlietas, kuras neatrodas muzeja krājumā,".

4. Izteikt likuma 277. panta nosaukumu un dispozīciju šādā redakcijā:

**"277. pants. Neatļautas darbības ar arhīvu dokumentiem**

Par Latvijas Republikas vai citas valsts aizsardzībā esoša arhīva dokumenta, dokumenta ar arhīvisko vērtību vai tos aizstājošās kopijas bojāšanu, slēpšanu vai nelikumīgu iznīcināšanu, atsavināšanu, glabāšanu, pārvietošanu, pārsūtīšanu, vai izvešanu ārpus Latvijas Republikas vai ievešanu Latvijas Republikā, ja tā rezultātā radīts būtisks kaitējums valsts varai vai pārvaldības kārtībai vai ar likumu aizsargātām personas interesēm, —"

**Pārejas noteikums**

Personas, kuras [Krimināllikuma](https://likumi.lv/ta/id/88966-kriminallikums) 229. panta otrajā daļā paredzēto noziedzīgo nodarījumu izdarījušas līdz šā likuma spēkā stāšanās dienai, saucamas pie kriminālatbildības un sodāmas saskaņā ar tām Krimināllikuma normām, kas bija spēkā šā nodarījuma izdarīšanas laikā.

Tieslietu ministrs,

ministru prezidenta biedrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

M. Bidiņa 67036908

[Maija.Bidina@tm.gov.lv](mailto:Maija.Bidina@tm.gov.lv)